ສະຫະລັດຊຸກຍູ້ໃຫ້ຈີນ ປະຕິຮູບເສດຖະກິດຂອງຕົນ
ລັດຖະມົນຕີການເງິນສະຫະລັດ ກ່າວວ່າ ຈີນຄວນຈະຈັດຕັ້ງປະຕິບັດການປະຕິຮູບ ດ້ານເສດຖະກິດ ແລະປັບປ່ຽນຄ່າເງິນຕາ ຂອງຕົນ.
ທ່ານ Timothy Geithner ລັດຖະມົນຕີການເງິນສະຫະລັດກ່າວວ່າຈີນຄວນຈະຈັດຕັ້ງປະຕິບັດການປະຕິຮູບດ້ານເສດຖະກິດຈໍານວນນຶ່ງ ຮວມທັງການເຄື່ອນໄຫວໄປສູ່ການເຮັດໃຫ້ອັດຕາແລກປ່ຽນເງິນຕາຂອງຕົນລອຍໂຕຫລາຍຂຶ້ນຕາມແຮງຂັບດັນຂອງຕະຫຼາດ ໃນລະຫວ່າງການກ່າວປາໄສໃນວັນອັງຄານວານນີ້ຕໍ່ສະພາທຸລະກິດສະຫະລັດແລະຈີນ ທ່ານ Geithner ໄດ້ເວົ້າເຖິງເລື້ອງເສດຖະກິດ ຕ່າງໆ ທີ່ຈະຍົກຂຶ້ນມາໂອ້ລົມສົນທະນາກັນໃນລະຫວ່າງການພົບປະ ໃນລະດັບສູງກັບບັນດາເຈົ້າໜ້າທີ່ຈີນໃນສັບປະດາໜ້ານີ້ ທ່ານກ່າວວ່າ ຄ່າຂອງເງິນຢວນທີ່ແຂງຂຶ້ນຈະລົດຜ່ອນຄວາມບໍ່ກໍ້າເກິ່ງທາງດ້ານການຄ້າລະຫວ່າງສະຫະລັດແລະຈີນ ແລະສົ່ງເສີມຄວາມພະຍາຍາມຂອງກຸງປັກກິງເພື່ອຫລີກເວ້ນສະພາວະເງິນເຟີ້ ທ່ານ Geithner ຍອມຮັບວ່າ ຈີນໄດ້ປ່ອຍໃຫ້ເງິນຢວນແຂງຄ່າຂຶ້ນປະມານ 5 ເປີເຊັນໃນ ການແລກປ່ຽນກັບເງິນໂດລາສະຫະລັດຕັ້ງແຕ່ເດືອນມິຖຸນາປີແລ້ວນີ້ເປັນຕົ້ນມາແຕ່ບັນ ດາສະມາຊິກລັດຖະສະພາລະຜູ້ຜະລິດສິນຄ້າຂອງສະຫະລັດກ່າວວ່າ ເງິນຕາຂອງຈີນຍັງ ມີຄ່າຕໍ່າກວ່າຄວາມເປັນຈິງເຖິງ 40% ຊຶ່ງເຮັດໃຫ້ເຮັດໃຫ້ສິນຄ້າສົ່ງອອກຂອງຈີນມີລາຄາ ຖືກຢູ່ໃນຕະຫລາດໂລກ ນອກນັ້ນທ່ານ Geithner ຍັງກ່າວເຊ່ນກັນວ່າ ກຸງປັກກິງຈະຕ້ອງຢຸດໃຫ້ເງິນກູ້ຢຶມໃນລາຄາຖືກໃຫ້ແກ່ພວກບໍລິສັດລັດວິສາຫະກິດໃຫຍ່ໆ ຊຶ່ງເຮັດໃຫ້ພວກບໍລິສັດເຫລົ່ານີ້ໄດ້ປຽບບໍລິສັດອື່ນໆ ທ່ານ Geithner ຍັງຮຽກຮ້ອງໃຫ້ຈີນນັບຖືຄໍາໝັ້ນສັນຍາຂອງຕົນ ທີ່ປະທານປະເທດຫູຈິນເຖົາໃຫ້ໄວ້ໃນລະຫວ່າງການຢ້ຽມຢາມຢ່າງເປັນທາງການຂອງທ່ານທີ່ກຸງວໍຊິງຕັນໃນເດືອນມັງກອນຕົ້ນປີນີ້ ຮວມທັງການປົກປ້ອງທີ່ດີຂຶ້ນສຳລັບພວກສິດທິຊັບສິນດ້ານສະຕິປັນຍາທີ່ບັນດາບໍລິສັດອະເມລິກັນເປັນເຈົ້າຂອງນັ້ນ